
Parlamentul României

Camera Deputaţilor

COMISIA JURIDICĂ,
DE DISCIPLINĂ ŞI IMUNITĂŢI
	

	
	
	


Bucureşti, 17 septembrie 2019
            Nr. 4c-13/646
     AVIZ 
asupra propunerii legislative pentru modificarea Anexei Legii nr.2/1968 privind organizarea administrativă a teritoriului României
În conformitate cu prevederile art.95 şi 115 din Regulamentul Camerei Deputaţilor, republicat, cu  modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, în procedură de urgenţă, cu propunerea legislativă pentru modificarea Anexei Legii nr.2/1968 privind organizarea administrativă a teritoriului României, trimisă cu adresa nr. P.L.x. 345 din 2 septembrie 2019 şi înregistrată cu nr. 4c-13/646 din 3 septembrie 2019.
Conform dispoziţiilor art.75 alin.(1) din Constituţia României, republicată şi ale art. 92 din Regulamentul Camerei Deputaţilor, republicat, cu modificările şi completările ulterioare, Camera Deputaţilor este primă Cameră sesizată. 

Potrivit prevederilor art.61 din Regulamentul Camerei Deputaţilor, republicat, cu modificările ulterioare, Comisia a dezbătut iniţiativa legislativă menţionată mai sus în şedinţa din 17 septembrie 2019.

Propunerea legislativă are ca obiect de reglementare modificarea anexei la Legea nr.2/1968 privind organizarea administrativă a teritoriului României, în sensul stabilirii reşedinţei judeţului Ilfov în oraşul Buftea.
 Membrii Comisiei au examinat iniţiativa legislativă supusă avizării, expunerea de motive şi avizul favorabil al Consiliului Legislativ nr.779/06.09.2019. 

În urma dezbaterilor s-a hotărât, cu majoritate de voturi, avizarea favorabilă a propunerii legislative, în forma transmisă Comisiei juridice, de disciplină şi imunităţi de către Biroul Permanent.

Iniţiativa legislativă face parte din categoria legilor organice. 

                           PREŞEDINTE,                                                    SECRETAR,

                          Nicuşor HALICI                                    Aida – Cristina CĂRUCERU
Consilier parlamentar, Alexandra Muşat

